b"\n_START_ARTICLE_\nCastell de Godmar\n_START_SECTION_\nDescripci\xc3\xb3\n_START_PARAGRAPH_\nL'edifici conserva elements rom\xc3\xa0nics, dels segles XII i XIII. Amb el pas del temps l'antiga torre medieval va esdevenir resid\xc3\xa8ncia senyorial. L'edifici actual conserva elements sobretot del segle XV, d'\xc3\xa8poca g\xc3\xb2tica. En aquell moment, el castell era un casal fortificat i emmurallat, amb una torre de defensa adossada._NEWLINE_Durant el segle XIX, el castell va ser reformat dins l'est\xc3\xa8tica neomedieval imperant a l'\xc3\xa8poca, molt evident a la fa\xc3\xa7ana lateral que d\xc3\xb3na a Barcelona. Les reformes varen transformar totalment la fesonomia de l'edifici, deixant l'aspecte actual de castell rom\xc3\xa0ntic amb muralles i merlets i torres; en destaca la col\xc2\xb7locaci\xc3\xb3 d'alguns elements g\xc3\xb2tics i rom\xc3\xa0nics, per exemple finestres, pertanyents al destru\xc3\xaft castell de Sant Mart\xc3\xad de Centelles, propietat de la mateixa fam\xc3\xadlia. Del mateix castell tamb\xc3\xa9 \xc3\xa9s originari l'escut dels Centelles que es conserva a Cal Comte. _NEWLINE_L'interior conserva mobles, pintures i altres b\xc3\xa9ns hist\xc3\xb2rics salvats del saqueig de 1936. En destaca el pati i la capella del Sant Crist, que conserva una talla de Ramon Amadeu i un crucifix restaurat per Frederic Mar\xc3\xa8s. _NEWLINE_La seva finca, estigu\xc3\xa9 tradicionalment dedicada a l'agricultura i, en part, com a jard\xc3\xad rom\xc3\xa0ntic. Alguns esp\xc3\xa8cimens centenaris han estat catalogats per la Diputaci\xc3\xb3 de Barcelona.\n_START_SECTION_\nHist\xc3\xb2ria\n_START_PARAGRAPH_\nProbablement constru\xc3\xaft sobre una antiga vil\xc2\xb7la romana, el castell est\xc3\xa0 situat a la vall de Pomar; no gaire lluny s'hi trobaren unes tombes olerdolanes. Est\xc3\xa0 documentat com alou des de l'any 1030. Aquesta data s'ha relacionat amb l'adquisici\xc3\xb3 del lloc per part del bisbe de Girona Godmar III el 989. S'ha especulat que el nom del bisbe Godmar pogu\xc3\xa9s ser l'origen del nom del barri de Pomar, per\xc3\xb2 aquesta hip\xc3\xb2tesi ha estat descartada per raons etimol\xc3\xb2giques._NEWLINE_A partir del segle XII \xc3\xa9s el moment en qu\xc3\xa8 tamb\xc3\xa9 s'acostuma a datar la capella del Sant Crist, encara que les successives reformes i la falta de documentaci\xc3\xb3 i de prospeccions arqueol\xc3\xb2giques han fet impossible especificar la data real de llur bastiment. _NEWLINE_Posteriorment, l'alou pass\xc3\xa0 a la nissaga dels Blanes-Centelles, que l'adquireixen l'any 1402, i d'aquesta fam\xc3\xadlia en deriva la conversi\xc3\xb3 i la denominaci\xc3\xb3 del seu territori com Quadra de Blanes.\n_START_SECTION_\n\xc3\x9as actual\n_START_PARAGRAPH_\nEl castell i els seus terrenys continuen pertanyent a la mateixa fam\xc3\xadlia, que l'empra de domicili particular. Tanmateix, despr\xc3\xa9s que els darrers masovers abandonessin els conreus, es propos\xc3\xa0 la conversi\xc3\xb3 dels terrenys de les antigues terrasses de conreu en un camp de Pitch and Putt. El nou camp es constru\xc3\xad i inaugur\xc3\xa0 el 1997."